KOMISSION KERTOMUS EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE ensimmäisen Euroopan yhteisön täytäntöönpanosuunnitelman tarkistamisesta ja päivittämisestä pysyviä orgaanisia yhdisteitä koskevan asetuksen (EY) N:o 850/2004 8 artiklan 4 kohdan mukaisesti /* COM/2014/0306 final */





KOMISSION KERTOMUS EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE ensimmäisen Euroopan yhteisön täytäntöönpanosuunnitelman tarkistamisesta ja päivittämisestä pysyviä orgaanisia yhdisteitä koskevan asetuksen (EY) N:o 850/2004 8 artiklan 4 kohdan mukaisesti Johdanto Pysyviä orgaanisia yhdisteitä koskeva asetus (EY) N:o 850/2004[1], jäljempänä "POP-yhdisteitä koskeva asetus", hyväksyttiin huhtikuussa 2004 Tukholman yleissopimuksen[2], jäljempänä "yleissopimus", ja valtiosta toiseen tapahtuvaa ilman epäpuhtauksien kaukokulkeutumista koskevaan yleissopimukseen liittyvän pysyviä orgaanisia yhdisteitä koskevan pöytäkirjan[3], jäljempänä "UNECE:n pöytäkirja", täytäntöönpanemiseksi Euroopan unionissa. POP-yhdisteitä koskevan asetuksen 8 artiklan 4 kohdan mukaisesti ensimmäinen yhteisön toimintasuunnitelma laadittiin vuonna 2007[4]. Siinä määriteltiin POP-yhdisteisiin liittyvät EU:n tason toimet, arvioitiin niiden tehokkuutta ja riittävyyttä yleissopimuksen velvoitteiden saavuttamisen kannalta, määriteltiin unionin tason lisätoimien tarve ja laadittiin suunnitelma lisätoimien panemiseksi täytäntöön. POP-yhdisteitä koskevan asetuksen 8 artiklan 4 kohdan mukaisesti on myös katsottu tässä vaiheessa aiheelliseksi tarkistaa ja päivittää täytäntöönpanosuunnitelmaa eräiden sääntely-ympäristössä tapahtuneiden muutosten huomioon ottamiseksi: Uusien POP-yhdisteiden sisällyttäminen Tukholman yleissopimukseen ja UNECE:n pöytäkirjaan[5]; alalla tapahtunut tekninen ja lainsäädännöllinen edistyminen sekä POP-yhdisteitä koskevan asetuksen soveltamisesta laaditun komission kertomuksen KOM (2010) 514 havainnot. Tarkistetusta ja päivitetystä täytäntöönpanosuunnitelmasta käytetään nimitystä "POP-yhdisteitä koskeva unionin täytäntöönpanosuunnitelma", ja sitä koskeva komission yksiköiden valmisteluasiakirja[6] on tämän kertomuksen liitteenä. Yhteenveto liitteenä olevasta komission yksiköiden valmisteluasiakirjasta Valmisteluasiakirjan esipuheessa esitetään yleiskatsaus kansainväliseen lainsäädäntökehykseen, jonka puitteissa POP-yhdisteitä koskevaa asetusta sovelletaan, mukaan luettuna yhteenveto UNECE:n pöytäkirjasta ja Tukholman yleissopimuksesta. Valmisteluasiakirjan 1 osassa esitetään niiden EU:n velvollisuuksien täyttämisen nykytilanne, jotka sille aiheutuvat edellä mainittujen kansainvälisten lainsäädäntökehysten osapuolena. Siinä kuvaillaan käyttöön otettua asiaa koskevaa EU:n lainsäädäntöä (POP-yhdisteitä koskeva asetus, REACH-asetus[7] ja CLP-asetus[8] mukaan luettuina) sekä täytäntöönpanon tueksi perustettuja rahoitusvälineitä. Mahdollisimman yksityiskohtaisen kuvan antamiseksi 1 osassa esitetään yleisarviointi POP-yhdisteistä, niiden tuotannosta, käytöstä ja markkinoille saattamisesta sekä nykyisistä varastoista ja jätevirran kontaminaatiosta. Valmisteluasiakirjan 2 osa käsittää perusteellisen arvion kaikista Tukholman yleissopimuksesta aiheutuvista yksittäisistä velvoitteista, jotka vaikuttavat POP-yhdisteiden käsittelemiseen EU:ssa. Tämän arvion perusteella komissio määrittelee 26 teknistä toimenpidettä Tukholman yleissopimuksesta johtuvien EU:n velvoitteiden täytäntöönpanon tehostamiseksi. [1] EUVL L 229, 29.6.2004, s. 5. [2] Pysyviä orgaanisia yhdisteitä koskeva Tukholman yleissopimus, 22.5.2001. [3] Valtiosta toiseen tapahtuvaa ilman epäpuhtauksien kaukokulkeutumista koskevaan vuoden 1979 yleissopimukseen liittyvä Yhdistyneiden Kansakuntien Euroopan talouskomission (UNECE) pöytäkirja. [4] SEC (2007) 341. [5] Ks. alaviite 3. [6] SWD(2014) 172. [7] Asetus (EY) N:o 1907/2006, kemikaalien rekisteröinnistä, arvioinnista, lupamenettelyistä ja rajoituksista (REACH-asetus). [8] Asetus (EY) N:o 1272/2008, kemiallisten aineiden ja seosten luokituksesta, merkinnöistä ja pakkaamisesta.